Αγαπητοί συνάδελφοι,

Θα ήθελα με την παρούσα επιστολή μου να καταγγείλω τη στάση, τις ενέργειες και  τη συμπεριφορά της Προϊσταμένης Εκπαιδευτικών Θεμάτων και αναπληρώτριας Διευθύντριας Εκπαίδευσης Ηλείας.

Στις 4-10-2018 το απόγευμα πληροφορήθηκα από την κ.Πικέα Χαραλαμπία για την αποστολή στις Διευθύνσεις Π.Ε και Δ.Ε της χώρας του εγγράφου με θέμα: «Στελέχωση των Δ.Π.Ε. και Δ.Δ.Ε. με εκπαιδευτικούς κλάδου ΠΕ11 Φυσικής Αγωγής» (Αρ. πρωτ.: 163982/Δ5/2-10-2018) το οποίο αφορά στον ορισμό ενός εκπαιδευτικού κλάδου ΠΕ 11 σε κάθε Διεύθυνση Π.Ε ως συντονιστή για το αντικείμενο της κολύμβησης στο πλαίσιο του μαθήματος της Φ.Α.

Αφού επικοινώνησα με το Τμήμα της Διεύθυνσης Φυσικής Αγωγής του ΥΠΕΘ, την Παρασκευή 5-10-2018, με ενημέρωσαν τηλεφωνικά οι υπάλληλοι ότι όφειλα να κάνω γνωστή την επιθυμία μου για την ανωτέρω θέση στην υπηρεσία μου ώστε να πράξει αναλόγως. Έτσι, την Παρασκευή 5-10-2018, που σημειωτέο ήταν και η καταληκτική ημερομηνία για την εκδήλωση ενδιαφέροντος, κατέθεσα παράλληλα με την κ. Πικέα την γραπτή αίτησή μου.

Την ίδια μέρα το απόγευμα συνομίλησα τηλεφωνικά και με τους δύο αιρετούς καθώς είχα την ενημέρωση ότι ο κ. Κουσάβελος Νίκος είχε ζητήσει να ενημερωθεί από την Προϊσταμένη Εκπαιδευτικών Θεμάτων, για τις ενέργειές της σχετικά με το θέμα. Και οι δύο αιρετοί και ο κ.  Κουσάβελος και ο κ. Γεωργόπουλος, με τα  ίδια λόγια με ενημέρωσαν :

1. ότι το έγγραφο δεν κοινοποιήθηκε στους τυχόν ενδιαφερόμενους εκπαιδευτικούς γιατί δεν αποτελεί πρόσκληση – προκήρυξη θέσης. Ωστόσο, πως θα ενημερώνονταν οι ενδιαφερόμενοι;

1. ότι η αίτηση μου θα θεωρηθεί ως μη γενομένη, κατά λέξη ειπώθηκε από την  Προϊσταμένη Εκπαιδευτικών Θεμάτων και Αναπληρώτρια Διευθύντρια της Π.Ε. Ηλείας ότι «θα αγνοήσω την ύπαρξη των δύο αιτήσεων γιατί δεν προβλέπεται από το έγγραφο να γίνουν αιτήσεις». Δηλαδή το Υπουργείο που μας έδωσε οδηγία να πράξουμε έτσι δεν γνωρίζει τη διαδικασία;
2. ότι θα τοποθετηθεί Υπεύθυνος, μετά από τηλεφωνική επικοινωνία με τον Διευθυντή της Δευτεροβάθμιας Εκπαίδευσης, εκπαιδευτικός Φυσικής Αγωγής της Δευτεροβάθμιας που είναι στη διάθεση της Δευτεροβάθμιας και θα διατεθεί στην Πρωτοβάθμια «μόνο για αυτήν τη θέση(!!), αλλιώς η Δ.Δ.Ε. Ηλείας θα τον πάρει πίσω». Δηλαδή, ένα μήνα μετά την έναρξη του σχολικού έτους υπάρχει ακόμη στη διάθεση της Δ.Δ.Ε. εκπαιδευτικός, η Διεύθυνση Π.Ε έχει κενά και ζητά αναπληρωτές, σύμφωνα με τα λεγόμενα της Προϊσταμένης Εκπαιδευτικών Θεμάτων, αλλά δεν διατίθεται στα σχολεία γιατί προορίζεται για αυτήν και μόνο τη θέση; Υπάρχουν διαθέσεις εκπαιδευτικών για συγκεκριμένες θέσεις ή η υπηρεσία στην οποία διατίθενται αποφασίζει σε ποια θέση θα υπηρετήσουν;

Τέλος,  το πνεύμα του εισηγητή  του εγγράφου είναι ο Υπεύθυνος της κολύμβησης να προέρχεται από την Πρωτοβάθμια Εκπαίδευση δηλαδή, από την ίδια βαθμίδα με αυτήν στην οποία υλοποιείται το πρόγραμμα, ώστε να έχει γνώση των δυσκολιών και των συνθηκών που επικρατούν στα Δημοτικά σχολεία καθώς και των ιδιαιτεροτήτων της παιδικής ηλικίας. Για τον ίδιο λόγο, οι εκπαιδευτικοί Πρωτοβάθμιας προηγούνται βάσει των κριτηρίων έναντι αυτών της Δευτεροβάθμιας κατά την επιλογή των ατόμων που θα διδάξουν στο πρόγραμμα της κολύμβησης.  Είναι αν μη τι άλλο προσβλητικό να έχεις στο προσωπικό της Διεύθυνσής σου εκπαιδευτικούς με τα ανάλογα προσόντα, αλλά να τους αγνοείς επιδεικτικά και να «φέρνεις» έναν  άλλο ο οποίος ξαφνικά στις 3 του Οκτώβρη βρέθηκε στη διάθεση μόνο και μόνο για αυτή τη θέση!

Η συμφωνία με το Διευθυντή Δευτεροβάθμιας Εκπαίδευσης είναι καθαρά συναλλαγή θίγει τα δικαιώματα των εκπαιδευτικών της Πρωτοβάθμιας, τα οποία οφείλει ο Διευθυντής Εκπαίδευσης να προασπίζει, αποτελεί αν μη τι άλλο προκλητική ενέργεια  της Αναπληρώτριας Διευθύντριας και συνιστά πράξη που διαχωρίζει τους εκπαιδευτικούς ενός κοινού κλάδου σε άξιους και λιγότερο άξιους.

Η Προϊσταμένη όφειλε για ηθικούς λόγους και για λόγους διαφάνειας να ενημερώσει τους εκπαιδευτικούς με τα ανάλογα προσόντα και δεν το έκανε. Όφειλε να ορίσει συντονιστή όπως της υποδείκνυε το έγγραφο και δεν το έκανε. Το επιχείρημά της ότι δεν ορίζω συντονιστή από την οικεία βαθμίδα γιατί έχω ακόμη κενά, όσο ισχύει για εμάς που καταθέσαμε αίτηση για τη θέση, άλλο τόσο ισχύει και για τον εκπαιδευτικό που ένα μήνα τώρα βρίσκεται στη Δευτεροβάθμια και όχι σε σχολείο. Και κατά βάση καταρρίπτεται από τις ίδιες της τις ενέργειες τη στιγμή που η Δευτεροβάθμια της διαθέτει εκπαιδευτικό, αλλά δεν τον χρησιμοποιεί για να καλύψει τα κενά στα σχολεία της Πρωτοβάθμιας.

Συνάδελφοι, καταθέσαμε αίτηση για τη θέση αυτή έχοντας τη διάθεση να προσφέρουμε μέσα από τη βαθιά γνώση του αντικειμένου και την εμπειρία ετών στο χώρο του υγρό στίβου. Η τοπική κοινωνία γνωρίζει ότι έχουμε συνδέσει το όνομά μας με την καλλιέργεια και την ανάπτυξη του αθλήματος της κολύμβησης στην πόλη μας. Είμαστε αυτές που η Κολυμβητική Ομοσπονδία Ελλάδος μας έχει αναγνωρίσει τα έτη εργασίας σε συλλόγους τόσο της Αθήνας όσο και της Περιφέρειας, και μας έχει κατατάξει σε κατηγορία προπονητών και η ΓΓΑ μας έχει αποδώσει άδεια ασκήσεως επαγγέλματος προπονητή Κολύμβησης.

 Διατηρούμε άριστες σχέσεις με τους ομοσπονδιακούς προπονητές και τους τεχνικούς συμβούλους της Ομοσπονδίας, καθώς δίπλα τους ολοκληρώσαμε τις εγκύκλιες και τις μεταπτυχιακές σπουδές μας.

Ζητώ από το Σύλλογο Δασκάλων και Νηπιαγωγών αν θεωρούν τις ενέργειες της Προϊσταμένης Εκπαιδευτικών Θεμάτων απαράδεκτες και μη σύννομες να τις καταδικάσουν και να τις καταγγείλουν αρμοδίως. Ζητώ από τους αιρετούς να επιβεβαιώσουν τα όσα προφορικά μου μετέφεραν και να αιτηθούν από τη Διεύθυνση Π.Ε. όλα τα έγγραφα που σχετίζονται με τον ορισμό και την τοποθέτηση του συντονιστή κολύμβησης καθώς η όλη  διαδικασία μας θίγει και να σταθούν αρωγοί στην προσπάθεια μας για την άρση της αδικίας την οποία υφιστάμεθα με κάθε τρόπο και μέσο.

Με εκτίμηση,

Αικατερίνη Τσάμη